google/wiki40b huggingface dataset:
Fergesambandet Molde–Sekken

Fergesambandet Molde–Sekken er et fergesamband mellom Molde by og øya Sekken i Molde kommune i Møre og Romsdal. Det er del av fylkesvei 413.
Overfarten tar ca. 40 minutter og trafikkeres av kun én ferge, MF «Ørsta» fra Fjord1 MRF. Fergen har plass til 26 biler og det er åtte daglige avganger i hver retning.
Gelecek Linux

Gelecek Linux er en tidligere Linuxdistribusjon fra Tyrkia som var basert på Fedora. 
Distribusjonen benyttet skrivebordsmiljøet  KDE. Distribusjonen støttet datamaskinarkitekturen 32-biter x86.
Versjon 1.0 ble lansert 13. januar 2001. Siste versjon var 4.0 som ble lansert 1. juli 2005.
Chronicles: Vol. One

Chronicles: Vol. One (Memoarer: Del 1) er den første delen av Bob Dylan sin planlagte boktrilogi.
Boken ble utgitt 5. oktober 2004 av Simon & Schuster, i Norge er den utgitt av Damm. Boken har 304 sider og dekker utvalgte punkter i Dylans liv. Boken var en av 5 finalister for å vinne National Book Critics Circle prisen i biografisjangeren for utgivelsesåret 2004.
I et intervju med Rolling Stone, fortalte Dylan at han var veldig rørt av bokens positive respons. «Most people who write about music, they have no idea what it feels like to play it. But with the book I wrote, I thought, The people who are writing reviews of this book, man, they know what the hell they’re talking about. It spoils you … they know more about it than me. The reviews of this book, some of ’em almost made me cry—in a good way. I’d never felt that from a music critic ever.» Det er kjent at Dylan jobber med ett nytt bidrag til den planlagte trilogien sin.
Lydboken er lest av skuespilleren Sean Penn
Jamantau

Jamantau (russisk гора Ямантау) er et fjell i Uralfjella i Basjkortostan i Russland.
I 1990-åra viste satellittbilder store utgravninger i fjellet, som ifølge russiske styresmakter var et matlager og en bunker for ledere i tilfelle atomkrig. Ifølge vitner skal det være et svært militæranlegg inne i fjellet Jamantau ligger nær et av de siste gjenværende atomlaboratoriene i Russland, Tsjeljabinsk-70.
Tatinga thibetana

Utseende

En middelsstor, brun sommerfugl. Oversiden er brun, forvingen med noen små, oransje flekker og en øyeflekk nær spissen. Undersiden nav forvingen er spraglete i brunt og oransje, med en øyeflekk og noen hvite felter langs ytterkanten. Undersiden av bakvingen er hvit med svarte flekker og ringer.

Utbredelse

Arten er kjent fra Tibet, Sichuan og Yunnan.
Saturday Night's Alright for Fighting

Informasjon

Sangen ble utgitt i juli 1973 som den første singelen fra albumet, og gikk inn på Top 10 i Storbritannia og Top 20 i USA. Til tross for at singelen ble en beskjeden suksess i forhold til Elton Johns øvrige hits, er det fortsatt en av hans mest kjente sanger.
Sangen ble bannlyst av mange radiostasjoner, da de fryktet at tittelen skulle oppfordre til vold.
Philini

Utseende

Middelsstore til ganske store, avlange, brunlige trebukker. Hodet er forholdsvis lite med runde, litt utstående fasettøyne. Antennene er gjerne middels lange. Pornotum er ofte bare omtrent halvparten så bredt som dekkvingene, med rundede sider. Dekkvingene har rettvinklede "skuldre" og er mer eller mindre parallellsidige.

Utbredelse

Gruppen er utbredt i Sørøst-Asia.
SS «Kronprinzessin Cecilie»

SS «Kronprinzessin Cecilie» var et cruiseskip bygget i Stettin, Tyskland i 1906 for Norddeutscher Lloyd som hadde den største vekselvirkende dampmaskin som noensinne er montert på et skip. Den var den siste av fire skip av Kaiser–klassen, og var også det siste tyske skipet bygget med fire skorstener. Hun gikk i transatlantisk rute mellom sin hjemmehavn Bremen og New York frem til utbruddet av første verdenskrig.

Historie

Den 4. august 1914 etter avgang New York snudde hun rundt og satte kursen mot Bar Harbour, Maine, hvor hun senere ble internert av det nøytrale USA. Etter at landet gikk inn i krigen i april 1917, ble skipet beslaglagt og overført til United States Navy, og omdøpt USS «Mount Vernon» (ID-4508). Mens hun gikk i troppetransport, ble «Mount Vernon» torpedert i september 1918. Selv om skipet var skadet, var det i stand til å komme til en havn  for reparasjoner og tilbake på sjøen. I oktober 1919 ble «Mount Vernon» overtatt av Army Transport Service i Stillehavsfåten med base  på Fort Mason i San Francisco. Hun ble sendt til Vladivostok i Russland for å transportere  materiell for den Tsjekkoslovakiske Legion til Trieste, Italia og tyske krigsfanger til Hamburg, Tyskland. 
På retur fra denne reisen, som varte fra mars  til juli 1920, ble skipet overført til United States Shipping Board og lagt opp fram til september 1940 da hun ble kondemnert i Boston, Massachusetts.
Ved utbruddet av andre verdenskrig i 1939, tilbød amerikanerne den tidligere Kronprinzessin Cecilie til britene til troppetransport, som avslo med det påskudd at hun var for gammel. Skipet ble kondemnert i Boston, Massachusetts 13 september 1940.
Philip Barlag

Familie

Han var sønn av skolelærer Johan Herman B. og Fredrikke Louise Christensen. Han giftet seg med Gunda Mathilde Kristine Jenssen (født 1854).

Kunstnerisk virke

Barlag var elev av David Arnesen fra våren 1858 til oktober 1860. Høsten 1858 begynte han på Den Kongelige Tegneskole, først i elementær- og gipsklassen. Fra 1861 til 1863 var han elev i Christopher Borchs frihåndsklasse. Han var elev ved J.F. Eckersbergs malerskole i perioden 1860–1864. Videre studerte han i München 1864–1865. I München gikk han ikke på kunstakademiet, men mottok privatundervisning.
Barlag mottok reisestipend  til München-73, Berlin og Hamburg. Han besøkte ofte København og Stockholm. Fra 1861 foretok han også mange studiereiser i Norge.
Han utviklet en forkjærlighet for naturstudier og fordypet seg særlig i fjellandskapets mange uttrykk. Han har også etterlatt seg en rekke bilder malt ved fjorden, og mange malerier av naturen i vinterdrakt. Han sendte fra 1865 jevnlig sine naturtro bilder til kunstforeninger i Oslo, Bergen og Drammen. Han er representert i Nasjonalgalleriet og en rekke andre museer. I årene 1879–1912 var han ansatt ved SHKS og var lærer for en rekke norske kunstnere, bl.a. Otto Sinding.
Labinot Harbuzi

Oppvekst

Harbuzi ble født i Lund i Sverige, og flyttet i svært ung alder til Rosengård i Malmö. Harbuzis familie kommer opprinnelig fra Kosovo. Harbuzis far, Ismet, var en av Kosovos fremste bordtennisutøvere.
Harbuzi startet fotballkarrieren i Malmö BI, i samme klubb som Zlatan Ibrahimović. Harbuzi ble tidlig oppdaget av Malmö FF, som et lovende talent.

Feyenoord

Harbuzi forlot Malmö FF som 15-åring til fordel for en profftilværelse i nederlandske Feyenoord Rotterdam, hvor han spilte for klubbens reserve- og ungdomslag. I 2005 ble han lånt ut til andredivisjonsklubben SBV Excelsior, hvor han spilte ni kamper.

Malmö FF

Harbuzi vendte tilbake til Sverige og Malmö FF våren 2006, og spilte sin debutkamp i Allsvenskan samme år.
Den 13. april 2009 ble Harbuzi den første til å score mål på Malmö FFs nye hjemmebane, Swedbank Stadion.

Gençlerbirliği

Den 11. juli 2009 ble det kjent at Harbuzi hadde skrevet under for den tyrkiske klubben Gençlerbirliği SK. Harbuzi hadde ikke forlenget kontrakten med Malmö FF, så den nye avtalen var verdt mellom 15 og 16 millioner SEK, fordelt over tre år. I april 2011 gikk Harbuzi ut og erklærte sin misnøye med spesielt den nye assisterende treneren i klubben, og i desember 2011 ble det kjent at Harbuzi var fristilt i forhold til kontrakten han hadde.

Manisaspor

I januar 2012 signerte Harbuzi en tremånederskontrakt med Manisaspor.

Syrianska FC

I august 2012 signerte Harbuzi en korttidskontrakt med Syrianska FC, etter at han hadde vært uten klubb en kortere periode, men han forlot klubben i begynnelsen av november 2012, da han ikke hadde lyktes med å etablere seg på laget.

Død

Harbuzi ble funnet død i sitt hjem den 11. oktober 2018. Han døde trolig av hjertestans.
Gjøvik ingeniørhøgskole

Gjøvik ingeniørhøgskole var en høgskole for ingeniørutdanning i Gjøvik. Høyskolen ble etablert i 1966 under navnet Gjøvik tekniske skole. 
Statens skogskole Brandbu ble i 1988 innlemmet i ingeniørhøgskolen. 1. august 1994 fusjonerte den med Sykepleierhøgskolen i Oppland til Høgskolen i Gjøvik. 
Høgskolen i Gjøvik, og dermed ingeniørfagene, er fra 1. januar 2016 videreført i NTNU i Gjøvik.
AFOL

En AFOL (engelsk: Adult fans of LEGO) er voksen tilhenger av LEGO. AFOL-er har dannet egne foreninger og utgjør en viktig kundegruppe for LEGO. I Norge finnes det også en slik gruppe LEGO-tilhengere: Brikkelauget.
Betegnelsen ble første gang brukt i 1995 på Usenetgruppen rec.toys.lego.
Birkebeinerrennet 2016

Det 78. Birkebeinerrennet ble arrangert den 19. mars 2016. 
Birkebeinerrennet er 54 km og går i klassisk stil. Start er på Tingstadjordet på Rena og målgang på Birkebeineren skistadion i Lillehammer. Deltakerne må bære sekk som skal veie minst 3,5 kg gjennom hele rennet.
For herrene så vant John Kristian Dahl rennet foran Anders Aukland og Petter Eliassen. På kvinnesiden vant Seraina Boner foran Justyna Kowalczyk og Masako Ishida.
Stora Mellösa

Stora Mellösa er et tettsted i Örebro kommune i Örebro län i landskapet Närke i Sverige. Det ligger cirka 15 kilometer sørøst for Örebro. I 2010 hadde tettstedet 776 innbyggere.
Bjølsen Valsemølle (musikkgruppe)

Bakgrunn

Albumet Fem på midnatt inneholdt Ingebretsen/Aleksandersen-låten «Soria Moria», som ble bandets første slager. Albumet inneholdt også låten «Vålerenga kjerke» som utover på nittitallet og framover fikk status som en svært populær fotball-sang.
I 1985 kom albumet Vaterlands bru, også det produsert av Åge Aleksandersen i Nidaros Studio. Tittellåten her står nå som kulturminne langs den nye havnepromenaden i Oslo.  
I 1986 kom albumet På ørnevinger, spilt inn i Bel studio i Oslo med Ingar Helgesen som produsent. Bandet ble oppløst i 1987, men gjorde comeback på midten av 1990-tallet, da det dukket opp i en episode av underholdningsprogrammet Tore på sporet.
Bjølsen Valsemølle ga så ut samlealbumet Soria Moria i 1996 med to nye låter, før en ny studio-cd kom i 1999, Danse på snø, spilt inn i Ambience studio i Oslo med Jan Roger Fjeldberg og Trond Ingebretsen som produsenter. Etter en del turnering tok Bjølsen på nytt pause, men kom tilbake under en festival i Melhus høsten 2006. 
17. september 2007 slapp bandet en dobbel-cd kalt Over elva. Den inneholder én plate med nye sanger og en annen med gamle låter i ny drakt. Over elva er spilt inn i Brickwall Studio i Oslo og ble produsert av Jan Roger Fjeldberg, mens videoen til tittellåten, laget av Knut Jorfald, ble til i forbindelse med en konsert for de innsatte ved «Botsen». 
Albumet Mohammeds Café ble lansert 12. oktober 2009 og inneholder blant annet sangen «91,72», en hyllest til spydkaster Terje Pedersen og hans verdensrekordkast på Bislett 2. september 1964, og sangen «Mohammeds Café» som var en hyllest til palestineren Mohammed Hussein og hans Habibi Café. Albumet ble spilt inn i Kazett studio på Vormsund og keyboardist Martin Aune produserte. Video til «Mohammeds Café» ble laget av Knut Jorfald. 
Bandets keyboardist i en årrekke, Martin Aune, døde seint på høsten 2012, og bandet var en periode i en sjokktilstand, men bestemte seg likevel for å fortsette sin virksomhet.  
Et nytt album, Kong Vinter, ble sluppet 4. februar 2013. Albumet inneholdt blant annet sangen «Tidas elv», tilegnet Martin Aune. Innspillinga ble gjort på låven til bassist Lars Aas-Hansen i Skogbygda og ble produsert av Martin Abrahamsen. Videoen til «Kong Vinter» ble laget av Thor Lønning Aarestad. 
29. oktober 2015 slapp Bjølsen Valsemølle sitt niende album, Tider skal komme, også dette produsert av Martin Abrahamsen og spilt inn hos Eufoni Mediaproduksjon i Oslo. Dette albumet har en klar politisk profil, og inneholder sangen «Israel, det räcker nu», hvor Michael Wiehe er med som gjesteartist. Sangen «Menn i mørket», om Asbjørn Sunde og Osvald-gruppen ble spilt ved avdukninga av minnesmerket på Jernbanetorget 1. mai 2015. Tittellåten «Tider skal komme» er en sang til Tronds barnebarn og handler om kjærlighet over landegrensene 
10. desember 2016 gjorde Bjølsen lydopptak av en konsert på klubben Herr Nilsen i Oslo. Opptaket ble utgitt 1. mai 2017 på albumet Da taket til slutt forsvant.
B-celle

B-celler eller B-lymfocytter er lymfocytter som produserer antistoffer. Disse inngår i det ervervede immunforsvaret og er særlig viktige for å oppdage ekstracellulære skadelige agens som bakterier. B-cellens funksjon er å produsere svært spesifikke antistoff mot det infiltrerende sykdomsagenset og dermed gjøre det oppdagbart for immunceller i det medfødte immunforsvaret. Når det skadelige stoffet så er oppdaget kan spiseceller (fagocytter) som makrofager, naturlige dreperceller, komplementsystemet eller en kombinasjon av disse kan fjerne patogenet. Antistoffet nøytraliserer også antigenet. Navnet stammer fra det lymfoide organet bursa fabricii i baktarmen hos fugl, hvor B-celler først ble oppdaget.
Effektor-B-cellen er plasmacellen som produserer antistoff. Det dannes også B-hukommelsesceller som produserer ferdig antistoff som ligger klart til neste infeksjon av samme sykdomsagens.
De aller fleste formene for lymfomer (lymfekreft) oppstår som følge av feil i modningen av B-celler.

Produksjon og modning

B-celler blir kontinuerlig produsert i benmargen, og daglig blir om lag 10 milliarder B-celler som slippes ut i blodbanen. B-cellene oppsøker lymfeknuter og milten hvor bare noen få prosent overlever de første dagene.
I benmargen gjennomgår umodne B-celler en nyskapende genetisk prosess. Det finnes bestemte genområder som koder for antistoff. Hver B-celle velger en av mange gensegmenter i dette området og setter denne sammen med en tilfeldig valgt annen gensegment fra de mange valgmulighetene i det samme området. Samtidig klippes bort mellomliggende genbiter. Denne klippeprosessen på DNA-nivå kalles looping out. Prosessen som er en helt tilfeldig sammensetning av DNA-genbiter (såkalt V(D)J-rearrangering) muliggjør dannelsen av unike gener som koder for en antistoff B-cellereseptor.
B-celler som tilfeldigvis har fått en antistoffreseptor som er nyttig for kroppen, som ved at den binder et virus eller en bakterie, overlever i lymfeknuter eller i milten. B-celler trenger hjelp fra T-celler til å utskille antistoff. Støttet av TH2-cellen kan B-cellens reseptor gjennomgå en modningsprosess kalt affinitetsmodning hvor antistoff raffineres og bedres i sin evne til å binde en bestemt mikroorganisme. Dette skjer ved såkalt klonal seleksjon i kimsentre som finnes i lymfoid vev som lymfeknuter og milt. Videre kan B-celler utvikles til plasmaceller som fungerer som antistoff-fabrikker ved at de utskiller en million antistoffproteiner i sekundet. Antistoff sirkulerer i blodbanen og nøytraliserer patogene mikroorganismer, virker som opsoniner, aktiverer komplementsystemet og rekrutterer NK-celler.
Paddeteger

Utseende

Middelsstore (6 – 15 mm), kraftige, brunlige teger. Kroppen virker litt klumpete og pukkelrygget, og oversiden er ganske knudrete, så de kan minne om små padder, også i måten de beveger seg på. De er gjerne utmerket kamuflert der de kryper omkring. Fasettøynene er ganske store, nyreformede og utstående. Punktøyne (ocelli) finnes vanligvis, og antennene er fire-leddete, ganske korte og ikke synlige ovenfra. Pronotum er stort, mye bredere enn langt og bredere enn hodet, scutellum er nokså stort og trekantet. På frambeina er lårene og leggene omdannet til gripeorganer som de bruker for å fange byttedyr. Mellom- og bakbeina er slanke. Framføttene hos Gelastocorinae består av bare ett ledd, bakføttene er tre-leddete. Forvingene er vanligvis tydelig delt opp i corium, clavus og membran, mens bakvinger og flygemuskler gjerne er sterkt reduserte. Hos noen er forvingene samamnevokst til et kontinuerlig skjold.

Levevis

Paddetegene lever i strandsonen ved ferskvann. I motsetning til de aller fleste andre vannteger (Nepomorpha) lever de ikke i vannet. De kryper rundt ved breddene og kan hoppe. Paddetegene er rovdyr som jakter på ulike virvelløse dyr, og åtseletere. De fleste lever på mudrete bredder der de kan grave ganger, men de kan også finnes langt fra vann mellom råtnende plantedeler og i kumøkk.
Det lukkede rom

Introduksjon til handlingen

I det lukkede rom løper to forskjellige handlinger samtidig. Larsson og Kollberg tar veldig motvillig del i en spesialstyrke som skal oppklare en serie bankran. Martin Beck får en jobb fordi de andre synes synd på ham etter å ha kommet seg da han ble skutt på ved slutten av Mannen på taket; han skal løse en klassisk problem innenfor sjangeren: «det lukkede roms mysterium».
Inkompetansen i det svenske politiet har spredd seg slik at alle tre detektivene blir sterkt hindret i arbeidet. Selv om Larsson og Kollberg klarer å løse saken, tar de mange distraksjonene så mye tid at når den tiden nærmer seg, har ranerne flyktet fra landet. En kriminell går fri fra en forferdelig forbrytelse han har begått, for så å få hard straff for en forbrytelse han ikke har begått.
Grigorios Polychronidis

Karriere

I 2003 kom han på 37.-plass i World Cup. Året etter deltok han ved sine første paralympiske leker, ved Paralympiske sommerleker 2004 i Aten. Der kom han på sjetteplass individuelt, etter å ha blitt slått 1-6 av Armando Costa i kvartfinalen. Ved EM i boccia 2005 kom han på 7.-plass individuelt og 4.-plass i parkonkurransen. 
Ved VM i boccia 2006 i Rio de Janeiro fikk han sølv individuelt, der han tapte finalen mot sørkoreanske Park Keon Woo. I parkonkurransen fikk Hellas 11.-plass. Også ved World Cup 2007 fikk han sølv individuelt, og han var også med på laget som kom på 4.-plass i parkonkurransen. Han deltok ved Paralympiske sommerleker 2008 i Beijing, der han fikk sølv individuelt. Her vant han semifinalen 4-1 mot Jeong Ho Won, men tapte finalen 2-3 for Park Keon Woo. I parkonkurransen kom Hellas på 7.-plass. 
Polychronidis vant sin første store internasjonale gullmedalje i 2009, da han vant EM i boccia 2009 i Póvoa de Varzim i Portugal. Han slo spanske Sandra Peña 5-1 i finalen. I tillegg fikk han bronse i parkonkurransen. Han fikk ingen medaljer ved VM i 2010, der han kom på 5.-plass individuelt og 4.-plass i parkonkurransen. 
Ved World Cup 2011 kom han på 4.-plass individuelt. Han tapte semifinalen mot Ho Won Jeong, og tapte bronsefinalen 2-8 for Han Soo Kim. I parkonkurransen fikk han gull. De andre på laget var Maria-Eleni Kordali og Nikolaos Pananos. Samme år fikk han også gull individuelt ved Europa Cup 2011. 
Ved Paralympiske sommerleker 2012 i London var han med på Hellas' lag som fikk gull i klassen BC3 for par, her spilte han igjen sammen Maria-Eleni Kordali og Nikolaos Pananos. Hellas slo her Portugal 4-1 i finalen. I den individuelle konkurransen kom han på 5.-plass. Han ble slått ut i kvartfinalen, der han tapte 2-7 for Ye-Jin Choi, men i kampen om 5.-plassen slo han Kirsten de Laender på tie-break, etter 3-3 ved full tid.
Chaussé

Chaussé eller chausse ble tidligere brukt som betegnelse på en bred landevei med solid, forholdsvis fast og støvfritt dekke og med grøfter på sidene. Chausseer var hovedlandeveier med befestelse eller fundament, såkalt chaussering, av grus- eller skjærvemakadamisering, eller med chaussé-brolegning av 8-10 cm firkantet stein.

Etymologi og historikk

Ordet kommer fra fransk chaussée og uttales sjåsé. Ordet er avledet fra chaux eller latin calx, «kalk», og betyr egentlig «brolagt (eller fylt) med kalkstein». Chausse har samme opphav som det engelske causeway, en opphøyd, ofte brolagt gangsti eller vei over for eksempel våte områder. Chaussée kan på fransk bety både «dam», «demning», «oppbygd vei» (særlig over myrlende), «kjørebane» og «langstrakt undervannskjær». Ordet inngår også i en lang rekke veinavn.
Ordet chausse brukes i Norge blant annet i gate- og veinavn som Ullernchausseen og Ljabruchausséen i Oslo og i stien Berges chaussé opp til Skagastølstindene i Jotunheimen.
Chausseer ble opprinnelig bygd av romerne i Gallia som steinbelagte diker og veifyllinger over våtmarker. Chaussé-betegnelsen ble vanlig fra rundt 1750 i Frankrike, et land som da var ledende innen veibygging i Europa. Mosseveien ut av Oslo ble påbegynt tidlig i Chausse-perioden.
Baisaki

Baisaki (også kjent som Vaisakhi) er en høytid til minne om opprettelsen av Det Sikhiske fellesskap. Dagen faller på den 14. april, men en gang per 36 år feires den på den 15. april.
Det var på denne dagen at den tiende Sikhistiske guruen, Guru Gobind Singh Sahib Ji (Guru fra 1675 til 1708), grunnla Khalsa (det Sikhiske fellesskap / militære enhet) i 1699. Sikhistene feirer denne dagen som en kollektiv fødselsdag.
Statlig arealplan

Statlig arealplan i plan- og bygningsloven er omtalt i § 6–4.

«Når gjennomføringen av viktige statlige eller regionale utbyggings-, anleggs- eller vernetiltak gjør det nødvendig, eller når andre samfunnsmessige hensyn tilsier det, kan departementet henstille til vedkommende kommune om å utarbeide arealdel til kommuneplan eller reguleringsplan etter lovens kapittel 11 og 12.»
Hans Peter Jenssen (1848–1902)

Familie

Han var sønn av Anton Mathias Jenssen fra hans første ekteskap med Johanna Katharina (Hanna) Richter. Han var eldre bror av kjøpmann Anton Jenssen. Søstrene deres Caroline, Sophie og Hanna giftet seg med henholdsvis generalmajor Trygve Olafssøn Klingenberg, kjøpmann Mathias Helmer Lundgreen og lagmann Jacob Lindboe. Fra farens andre ekteskap med Caroline Birgitte Nordrum hadde de tre halvsøsken; major og brukseier Einar Jenssen, bryggerimester Harald Jenssen og Marie (Mimi) Jenssen, som giftet seg med generalmajor August Spørck.
Hans Peter Jenssen giftet seg i 1872 med Signe Klingenberg, datter av kjøpmann Halfdan Fredrik Klingenberg d.e., som drev handelshuset H.F. Klingenberg. Eldstesønnen Hans Peter Jenssen (III) gikk inn i farens industriforetak i 1898 og arvet dem etter farens død i 1902. Datteren Hanna giftet seg med fabrikkeier og stortingsmann Johan Throne Holst.

Utdannelse og yrke

Etter Trondhjems katedralskole studerte brødrene Hans Peter og Anton Jenssen økonomi og klassiske fag i England, Tyskland og Frankrike. De var utsett av farfaren Hans Peter Jenssen (I) til å overta familievirksomheten Jenssen & Co., hvor de ble medeiere i 1877. Hans Peter Jenssen var også rittmester i Trondhjems ridende borgergarde fra 1873 og brasiliansk konsul i Trondhjem fra 1880. I 1892 delte brødrene familievirksomheten mellom seg, slik at Anton videreførte handelshuset med kjøpmannsvirksomheten, mens Hans Peter overtok de store jordegodsene samt Forbygden og Tangen bruk med teglverk, kalkbrenneri, pottemakeri og skiferbrudd i Stjørdal.

Kunstsamling og offentlig liv

Selv bodde han i Kjøpmannsgaten 40 (Jenssengården) og på Leangen gård. I likhet med sin far dyrket han sin sterke interesse for kunst og vitenskap, og holdt seg med en stor privat kunstsamling. Han var direktør (styremedlem) i Trondhjems Kunstforening fra 1874 til 1886.
Av offentlige verv var Jenssen formann i tilsynet for Trondhjem–Tynsetbanen fra 1880 og direktør i Norges Bank fra 1893 til 1901.
Politisk hadde han fra ung alder en liberal holdning, og sluttet seg til venstrepartiet under forfatningsstriden i 1880-årene. Han var medlem av Trondhjem bystyre og formannskap. Han ble valgt til 1. vararepresentant til Stortinget fra kjøpstedene Trondhjem og Levanger for perioden 1895–1897, og møtte fast hele perioden, idet Hans Hagerup-Lyngvær ble fradømt sitt mandat. Jenssen var medlem av Lagtinget og Stortingets veikomité, men hadde flere sykdomsforfall, og måtte tidlig trekke seg tilbake fra det offentlige liv på grunn av helseplager.
Jane Throndsen

Bakgrunn

Jane Throndsen har studert statsvitenskap, sosiologi (UIO), journalistikk (International Diploma in Journalism, England) og Flermedial ledelse (BI).  
Fra 1996-2012 jobbet Jane Throndsen i Dagbladet  med blant annet Magasinet, som ble lansert i 1999. Throndsen hadde en rekke ulike stillinger innenfor mediehuset: kultur- og magasinjournalist, nyhets-og utenriksreporter, kulturredaktør og magasinredaktør. Fra 2010 til 2012 var hun bosatt i London. 
I 2012 ble Throndsen hentet til VG for å relansere dets magasin på lørdager. I VG har hun også fungert som nyhetsredaktør.

Utmerkelser

Jane Throndsen ble kåret til Årets Kvinnelige medieleder av Medienettverket i 2014.
På Kapitals årlige liste over Norges mektigste kvinner havnet Jane Throndsen på 51.-plass i 2014.